text: Kvinde og barn slap ud fra bil, der brød i brand
  22 april 2019 kl. 09.51
  En Audi brød pludselig i brand under kørsel på landevej.
  Pludselig blinkede alle lamper, og der kom røg ind i kabinen. Så skyndte hun sig at holde ind til siden og fik sig selv og sit barn ud af bilen i en fart. 
  Det fortalte den kvindelige bilist til indsatsleder Jesper Damm fra Brand og Redning Sønderjylland, da han søndag aften kort før klokken 22 blev kaldt ud til en bil, der stod i flammer på Vojensvej ved Over Jerstal.
  Jesper Damm, Indsatsleder, Brand og Redning Sønderjylland: "Det sker af og til, at vi kaldes ud til sådan en bil, der har antændt sig selv. Det sker for alle typer af biler."
  Kvinden var på vej i sin Audi, da ilden brød ud. Ingen kom noget til. Bilen brændte helt ud.
  
  Ikke overrasket
  Jesper Damm er ikke så overrasket.
  - Det sker af og til, at vi kaldes ud til sådan en bil, der har antændt sig selv. Det sker for alle typer af biler, siger indsatslederen.
  I følge Jesper Damm var der ikke tale om en gammel bil.
  - Jeg anslår, at den næppe var mere end fem år gammel, siger han.
  